## Shtojca: Aktivitetet e lejueshme në kuadër të GZhSh-ve

Kjo listë vlen si për shkollat e përzgjedhura pa konkurs ashtu edhe për ato me konkurs. Lista nuk është shteruese, por e përcakton orientimin e aktiviteteve të lejueshme për financim.

Shkollat nuk mund ta shpenzojnë të gjithë grantin e tyre për blerjen vetëm të mjeteve fizike, dhe se kjo kategori kufizohet deri në 40% ose më pak të shumës së grantit. Mjetet fizike, për qëllim të GZhSh-ve, nënkuptojnë të gjitha mjetet mësimore (p.sh. mjetet eksperimentale për laboratorë, pajisjet e TI-së, burimet fizike dhe onlajn për biblioteka, pajisjet muzikore dhe sportive, etj.). Pjesa e tjetër duhet të shpenzohet në aktivitete të tjera, (p.sh. zhvillim profesional, aktivitete të nxënësve, etj.) – shembull: shkolla A dhe B më poshtë. Në rast të trajnimeve apo të aktiviteteve me nxënës, shkolla mund ta shpenzojë deri në 100% të grantit në aktivitete të tilla – shembull: shkolla C më poshtë.

|  |  |  |  |  |
| --- | --- | --- | --- | --- |
| **Shembull** | **Shuma e grantit** | **Përqindja** | **Shuma deri në** | **Qëllimi** |
| Shkolla A | $15,000 | 60% | $9,000 | Materiale didaktike ( 20%) IT |
| 40% | $ 5,000 |  Aktivitete (p.sh. trajnime, këshillime, etj.) |
| Shkolla B | $15,000 | 78% | $11,700 |  Aktivitete (p.sh. trajnime, këshillime, etj.) |
| 22% | $ 3,300 | Mjete fizike (p.sh. kompjuterë, laboratorë) |
| Shkolla C | $ 15,000 | 100% | $15,000 | Aktivitete (p.sh. trajnime, këshillime, etj.) |

### Lista pozitive

Në vijim po e japim një listë jo detyruese e aktiviteteve të lejueshme për financim përmes nën-komponentit të GZhSh-ve:

* Aktivitete që e mbështetin shkollën të bëhet gjithëpërfshirëse, të ofrojë mundësi të barabarta për të gjithë fëmijët, që e ngritin cilësinë e mësimdhënies dhe mësim-nxënies, që i mundësojnë t’i menaxhojë me efikasitet burimet e veta, të bëhet më e qasshme për të gjithë, si dhe të ofrojë shkathtësi për mësim gjatë gjithë jetës;
* Aktivitete që kanë për synim krijimin e një programi efektiv dhe të qëndrueshëm në nivel shkolle për zhvillimin profesional të mësimdhënësve. Programe të trajnimit për mësimdhënës dhe për administrues të shkollave (p.sh. trajnime për metodologjitë e reja, teknika, metoda e praktika të vlerësimit të nxënësve; si t’i përfshijmë nxënësit dhe prindërit në vlerësimin e nxënësve; si t’i përpilojmë planet mësimore; si ta menaxhojmë klasën; si t’i përdorimin teknologjitë e reja për zhvillim profesional; si t’i shfrytëzojmë mjetet dhe pajisjet mësimore në klasë; si ta menaxhojmë shkollën me efikasitet; si ta hartojmë një plan të qëndrueshëm financiar; si ta inkurajojmë komunitetin që të kontribuojë në zhvillimin e shkollës, etj.). Programet e trajnimit duhet të zgjidhen prej kurseve të akredituara nga MAShT-i;
* Aktivitete që kanë për synim ngritjen e kapaciteteve të shkollës në zbatimin e kurrikulës shtetërore;
* Krijimi i programeve dhe i aktiviteteve përmirësuese të nxënësve (rritja e mundësive të nxënësve si individë dhe si grup për të marrë pjesë aktive në aktivitetet mësimore përmes fushatave; programet të mentorimit; këshillimi, mentorimi, shfrytëzimi i instrumenteve onlajn, laboratorët; realizimi i orëve përforcuese, aktivitet për krijimin dhe zbatimin e planeve personale të nxënësve, etj.);

* Aktivitetet jashtë kurrikulare, si udhëtimet/vizitat dokumentare, të cilat e mbështesin procesin e mësim-nxënies te nxënësit (p.sh. në këto aktivitete mund të bëjnë pjesë aktivitete mësimore të bazuara në projekte, si vizitat në terren për të mbledhur informata për florën dhe faunën e rajoneve të caktuara në Kosovë si pjesë e fushës mësimore të shkencave natyrore, apo një projekt i historisë gojore për të mësuar më shumë për problemet gjuhësore apo traditën lokale si pjesë e fushës mësimore të gjuhës dhe komunikimit dhe të shoqërisë e mjedisit), pjesëmarrja në konkurse të ndryshme, dhe aktivitete të tjera të përbashkëta të shkollave që kanë për synim shkëmbimin e praktikave më të mira mes shkollave në çështje si, për shembull, zbatimi i kurrikulës së re, menaxhimi i shkollës dhe planifikimi, angazhimi i komunitetit lokal, ngritja e kapaciteteve për vlerësimin e performancës së mësimdhënësve në nivel shkolle, etj.;

* Aktivitete për zhvillim profesional (takime të bashkëpunimit, konferenca, seminare) të mësimdhënësve që t’i shkëmbejnë përvojat e tyre dhe të mësojnë prej kolegëve të tjerë. Aktivitetet e tilla duhet të kufizohet vetëm brenda kufijve të Kosovës dhe të kontribuojnë drejt qëllimeve të projektit;
* Pajisje dhe mjete mësimore (p.sh. instrumentet eksperimentale për laboratorët e shkencave, teknologjia e informacionit që e mbështet procesin e mësimdhënies dhe mësim-nxënies, instrumente muzikore, pajisje sportive, burimet dhe pajisje për biblioteka, etj.), të cilat nuk e kalojnë shumën maksimale prej 40% të shumës së përgjithshme të grantit të fituar. Këto pajisje dhe mjete janë përkufizuar si mjete fizike për qëllim të GZhSh-ve;
* Realizimi i aktiviteteve komunikuese mes shkollës dhe komunitetit (p.sh. radiot e shkollave, ueb-sajte dhe aplikacione interaktive të shkollave, buletinë të shkollave, etj.).

### Lista negative

Më poshtë po japim një listë të aktiviteteve që nuk janë të lejueshme të financohen në kuadër të granteve për zhvillimin e shkollave:

* + Infrastrukturë – punime të çfarëdo lloji, përfshirë edhe riparimet e vogla;
	+ Shtesa në rroga (të rregullta apo jashtë orarit) apo honorarë, mëditje, apo ndonjë shumë tjetër për personelin e rregullt të përfshirë në zbatimin e projektit;
	+ Aktivitete që *nuk* përkojnë me objektivat e GZhSh-ve dhe me prioritetet e planeve për zhvillimin e shkollave;
	+ Shpenzime komunale (si rryma, uji, ngrohja, etj.) dhe ato harxhuese, të cilat janë pjesë e buxhetit të rregullt vjetor të shkollës;
	+ Aktivitete, të cilat shkojnë përtej qëllimeve arsimore, posaçërisht ato politike ose ekonomike;
	+ Aktivitete që pa të drejtë i diskriminojnë grupet etnike apo grupet e tjera;

* + Fushata për mbledhje fondesh dhe projekte të ndihmave humanitare.